Ramaphosa het glo geweet van Van RooyenDavid van Rooyen, minister van finansies en pres. Jacob Zuma (Desember, 2015) Foto: GCIS Die presidensie het Saterdag ŉ verklaring uitgereik om te bevestig dat adjunkpresident Cyril Ramaphosa betrokke was in alle konsultasies oor die aanstelling van David van Rooyen as die minister van finansies op 9 Desember. President Jacob Zuma het onverwags aangekondig dat hy minister Nhlanhla Nene uit sy amp verwyder en die onbekende Van Rooyen aangestel. Ná die aanstelling hewige kritiek uitgelok het, het Zuma op 13 Desember weer Nene se voorganger, Pravin Gordhan, as minister van finansies aangestel. Van Rooyen is aangestel in Gordhan se pos as minister van samewerkende regering en tradisionele sake. “Die presidensie word oorval deur medianavrae wat verband hou met ŉ verklaring deur ANC-sekretaris-generaal Jessie Duarte dat adjunkpresident Cyril Ramaphosa verlede week in Lesotho was toe mnr. David van Rooyen aanvanklik as minister van finansies ingesweer is,” het Ronnie Mamoepa, woordvoerder van die presidensie, gesê. Volgens Mamoepa wil die presidensie dit duidelik stel dat Ramaphosa, op die dag van Van Rooyen se inswering, in gesprek was met ŉ afvaardiging van die kantoor van die voorsitter van die SAOG se troika en Mosambiekse president Filipe Nyusi, in verband met voorbereidings vir ŉ dringende besoek aan die Koninkryk van Lesotho. “Die gesprek het gevolg ná ŉ besluit deur die troika tydens die China-Afrika-beraad by die Sandton-konvensiesentrum dat Ramaphosa, as fasiliteerder, Lesotho dringend moet besoek,” lui die verklaring. Die doel van die besoek was om die SAOG se besware oor te dra wat verband hou met ŉ hofsaak wat deur ŉ Lesotho-inwoner teen die SAOG-kommissie van Ondersoek gebring is. Ramaphosa het gevolglik Lesotho op 16 Desember 2015 besoek. “Die presidensie wil dit ook duidelik stel dat adjunkpresident Ramaphosa betrokke was in alle konsultasies met pres. Zuma en alle ander belanghebbendes oor die aanstelling van mnr. David van Rooyen.” Ramaphosa het glo namens ANC-beamptes die vergadering aan die party se nasionale werkskomitee gelei en die proses voorgehou wat tot die heraanstelling van Pravin Gordhan as minister van finansies gelei het. “Enige ander gerugte wat versprei word is ŉ poging om agterdog te wek en verdeeldheid te saai,” het Mamoepa gesê. “Ramaphosa bly deel van die regering se kollektief wat gepoog het om die ministerie van finansies te stabiliseer.”